## Nacionalna politika za promicanje ravnopravnosti spolova, s programom provedbe nacionalne politike za promicanje ravnopravnosti spolova u Republici Hrvatskoj od 2001. do 2005. godine

### NN 112/2001 (18.12.2001.), Nacionalna politika za promicanje ravnopravnosti spolova, s programom provedbe nacionalne politike za promicanje ravnopravnosti spolova u Republici Hrvatskoj od 2001. do 2005. godine

# HRVATSKI SABOR

1853

Na temelju članka 80. Ustava Republike Hrvatske, Hrvatski sabor na
sjednici 4. prosinca 2001., donio je

## NACIONALNU POLITIKU

### ZA PROMICANJE RAVNOPRAVNOSTI SPOLOVA, S PROGRAMOM PROVEDBE NACIONALNE POLITIKE ZA PROMICANJE RAVNOPRAVNOSTI SPOLOVA U REPUBLICI HRVATSKOJ OD 2001. DO 2005. GODINE

UVOD

Nacionalna politika za promicanje ravnopravnosti spolova svojim je određenjem
funkcionalna politika za promicanje prava žena. Njome se, na temeljima Pekinške
platforme za djelovanje i završnih dokumenata Posebnog zasjedanja Opće
skupštine Peking+5, žele, kroz pozitivna djelovanja, stvoriti uvjeti u kojima
će žene u potpunosti ostvarivati svoja prava.

Ciljevi Nacionalne politike
za promicanje ravnopravnosti spolova su:

• promicanje prava žena u svim
područjima ljudskog djelovanja,

• osvješćivanje žena u svim sredina
o njihovom stvarnom položaju i potrebi njegova usklađivanja s općeljudskim
standardima,

• stvaranje uvjeta za učinkovito
rješavanja uočenih problema,

• osiguranje potpore ženama u
ostvarenju njihovih prava.

Navedeni ciljevi ukazali su
na potrebu izrade takvog programa kojim će se utvrditi djelovanja i razvidan
program rada, a koji će imati mjerljive rezultate. Tri su područja na kojima ženama
treba omogućiti puno ostvarenje prava: obitelj, radna sredina i društvo. Stvarni
položaj žene na tim područjima potvrđuje je kao nositeljicu zadaća, a ne kao
objekt na kojem se one ostvaruju.

Ova Nacionalna politika
nadogradnja je prethodne, redefinira program rada Povjerenstva Vlade Republike
Hrvatske za ravnopravnost spolova, te se bazira na pretpostavci uspostave
nacionalne mreže tijela za promicanje prava žena.

Među prioritetne zadaće
programa uključeno je:

• prikupljanje informacija o stanju
prava žena u Republici Hrvatskoj,

• obrazovanje žena u svim sredinama
i na svim razinama,

• uspostavljanje mreže
povjerenstava i razvijanje njihove međusobne suradnje,

• osiguranje financijskih sredstava
za ostvarivanje program­skih zadaća,

• planiranje promidžbenih
djelovanja na svim razinama kao i onih s rezultatima ocjene provedbe programa,

• osmišljavanje pravne regulative
za ostvarivanje prava žena,

• poticanje na veću aktivnost svih
medija u svrhu upoznavanja javnosti o pravima žena.

PRIKAZ DOSADAŠNJEG DJELOVANJA

Ustav Republike Hrvatske i Konvencija o ukidanju svih oblika
diskriminacije žena osnovni su pravni akti za uređenje prav­nog položaja žena u
Republici Hrvatskoj, a u skladu s njima sustav čine brojni zakoni koji sadrže
odredbe relevantne za unapređenje položaja žena. Izmjenama Ustava Republike
Hrvat­ske utvrđena je ravnopravnost spolova kao jedna od najviših vred­nota
ustavnog poretka Republike Hrvatske. Prema članku 141. Ustava, Konvencija o
ukidanju svih oblika diskriminacije žena, koje je Republika Hrvatska postala
strankom notifikacijom o sukcesiji, ima pravni položaj iznad zakona, te je snažan
instrument za pravno uređenje položaja žena u Republici Hrvatskoj.

U pogledu primjene Konvencije u Republici Hrvatskoj Vlada je 1994.
godine podnijela Odboru za uklanjanje diskriminacije žena (CEDAW) inicijalno
izvješće o primjeni iste Konvencije, a u siječnju 1995. godine na zahtjev
CEDAW-a, i Posebno izvješće o stradanju žena u ratu. Inicijalno izvješće o
primjeni Konvencije je obuhvatilo razdoblje od 1990. do 1994. godine uz usmenu
dopunu izvješća u pogledu primjene Konvencije od 1994. do 1998. godine. CEDAW
je razmatrao izvješće u siječnju 1998. godine te usvojio Preporuke za daljnju
primjenu Konvencije u Republici Hrvatskoj.

Izrada Nacionalnog izvješća o položaju žena u Republici Hrvatskoj
tijekom 1994. godine u sklopu priprema za Četvrtu svjetsku konferenciju o ženama,
te sama Konferencija održana 1995. godine u Pekingu predstavljali su najvažniji
poticaj za razmatranje *de jure* i *de facto* položaja žena u
Republici Hrvatskoj. Izaslanstvo koje je sudjelovalo na Četvrtoj svjetskoj
konferenciji o ženama, polazeći od Platforme za djelovanje predložilo je Vladi
Republike Hrvatske osnivanje posebnog tijela za unapređivanje položaja žena te
izradu nacionalnog plana za primjenu Pekinške platforme u Republici Hrvatskoj.

Vlada Republike Hrvatske je 9. svibnja 1996. osnovala Povjerenstvo za
pitanja jednakosti kao savjetodavno tijelo Vlade sastavljeno od predstavnica/ka
ministarstava i drugih državnih tijela, s tajništvom povjerenstva u
Ministarstvu rada i socijalne skrbi.

Povjerenstvo je polazeći od Pekinške platforme za djelovanje izradilo
Nacionalnu politiku za promicanje jednakosti koju je Vlada usvojila 18.
prosinca 1997. Nacionalna politika za promicanje jednakosti predviđala je,
nakon utvrđenog stanja, ciljeve koje je trebalo postići i mjere koje je bilo
potrebno poduzeti do 2000. godine na kritičnim područjima: Ljudska prava žena,
Institucionalni mehanizmi za poboljšanje položaja žena, Žene na položajima moći
i odlučivanja, Žene i zdravlje, Školovanje i stručno usavršavanje žena, Nasilje
nad ženama, Žene i gospodarstvo i Žene i oružani sukobi.

Nacionalna politika bila je usmjerena uklanjanju stereotipa da *de
jure* jednakost nužno znači i *de facto* jednakost spolova. Pri izradi
Nacionalne politike pozvane su i nevladine udruge koje se bave ovom
problematikom, te je time započela stvarna suradnja Povjerenstva i nevladinih
udruga u unapređenju položaja žena i provedbi Pekinške platforme. Značajno je
istaknuti da je nakon demokratskih promjena početkom devedesetih u Republici
Hrvat­skoj osnovan veći broj nevladinih udruga (70-tak) koji se sustavno bavi
unapređenjem položaja žena. Povjerenstvo za jednakost je, prepoznajući njihov
veliki značaj i ulogu započelo s uspostav­ljanjem bolje komunikacije, a potom i
suradnje s većim brojem nevladinih udruga na brojnim područjima provođenja
Nacionalne politike. Suradnja Povjerenstva i nevladinih udruga je
institucionalizirana tako što je Povjerenstvo zatražilo nevladine udruge koje
se bave pravima žena da imenuju Savjetodavni odbor za koji je bilo predviđeno
da zajedno s Povjerenstvom utvrdi djelovanje na ovom području.

Polazeći od 1995. godine i Četvrte svjetske konferencije o ženama te
direktne primjene Platforme za djelovanje u Republici Hrvatskoj bilježimo
sljedeći napredak:

• Osnivanje 1996. godine Vladinog Povjerenstva za
pitanja jednakosti kao koordinativnog tijela za praćenje položaja žena i
promicanje ravnopravnosti spolova,

• Usvajanje Nacionalne politike za promicanje
jednakosti 1997. godine, u kojoj je utvrđeno postojeće stanje (kao, primjerice,
nedovoljno sudjelovanje žena u javnom i političkom životu) te koja sadrži
konkretne mjere za una­pređenje položaja žena,

• Usvajanjem Nacionalne politike od strane Vlade
Repub­like Hrvatske napušteno je razmišljanje prema kojem je *de jure*
jednakost dovoljna za ostvarivanje *de facto* jednakosti spolova, te je
prihvaćena politika o potrebi poduzimanja različitih mjera za unapređenje položaja
žena i postizanje jednakosti spolova,

• Osigurana su financijska sredstva za rad
Povjerenstva i provođenje Nacionalne politike za promicanje jednakosti koja su
se svake godine povećavala i time omogućavala širenje aktivnosti Povjerenstva,

• Uspostavljena je suradnja Povjerenstva i
nevladinih udruga koje se bave pravima i položajem žena,

• Nevladine udruge su institucionalno bile
uključene u rad Povjerenstva za jednakost,

• Povjerenstvo za jednakost je u suradnji s
nevladinim udrugama organiziralo nekoliko zajedničkih skupova i tribina na
kojima su raspravljana različita pitanja vezana uz položaj žena, kao primjerice
skup o zastupljenosti žena u političkom životu, te skup o nasilju nad ženama,
čime je potvrđeno da je u pitanjima unapređenje položaja žena nužna suradnja
Vlade i nevladinih udruga,

• Povjerenstvo je započelo s financijskim
podupiranjem projekata nevladinih udruga koji se odnose na provedbu Pekinške
platforme čime se omogućuje širenje i uklju­čivanje većeg broja sudionika u
ostvarivanju ciljeva Nacionalne politike.

Osnivanje Povjerenstva za pitanja jednakosti te usvajanje i provođenje
Nacionalne politike, pridonijelo je podizanju svijesti o potrebi djelovanja za
postizanje pune jednakosti žena i muškaraca. Provedene su brojne mjere za
unapređenje položaja žena i održane tribine uz sudjelovanje nevladinih udruga,
a nevladine udruge su samostalno provele niz vrlo korisnih akcija i projekata.

Sve ove djelatnosti još uvijek nisu bile dovoljne za stvaranje opće
klime u kojoj bi daljnja demokratizacija društva trebala voditi većem značaju
sustavnog promicanja i postizanja ravnopravnosti spolova.

Provedbom Nacionalne politike uočeno je da je ostvarivanje predviđenih
ciljeva usko povezano s financijskim sredstvima za provedbu konkretnih mjera
odnosno da neke od predviđenih mjera nisu provedene zbog nedostatka
financijskih sredstava. Povećanje financijskih sredstava je nužno i za
sufinanciranje projekata nevladinih udruga putem kojih se može uključiti veći
broj sudionika u ostvarivanje ciljeva iz Nacionalne politike i Pekinške
platforme za djelovanja. Uočen je i nedostatak kvalitetnih statističkih
pokazatelja, koji bi omogućili jasno i sustavno praćenje kretanja na ovom
području te ocjenu postignutih rezultata. Daljnji problem je vezan uz
nedostatak odgovarajućih obrazovanih kadrova u državnoj upravi koji bi se
sustavno bavili promicanjem politike ujednačenog sudjelovanja žena i muškaraca
u svim vidovima državne politike.

NOVA DJELOVANJA I ODREĐENJA

Nakon parlamentarnih izbora u siječnju 2000. godine značajno se povećao
broj zastupnica u Zastupničkom domu Hrvat­skoga sabora (sa 5,7% na 23,5%) što
je rezultiralo i osnivanjem saborskog Odbora za ravnopravnost spolova. Nova
Vlada Republike Hrvatske osnovala je Povjerenstvo za pitanja jednakosti spolova
i tako se jasno opredijelila za sustavno rješavanje pitanja ravnopravnosti žena
i muškaraca u hrvatskom društvu. Predsjedavajućom Povjerenstva imenovana je
potpredsjednica Vlade Željka Antunović. Na prijedlog Povjerenstva Republika
Hrvatska postala je 5. lipnja 2000. potpisnicom Fakultativnog protokola uz
Konvenciju o ukidanju svih oblika diskriminacije žena, koji je Hrvatski sabor
potvrdio 27. siječnja 2001., a potpred­sjednica Vlade Republike Hrvatske položila
je 7. ožujka 2001. kod Glavnog tajnika UN-a ispravu o potvrđivanju istoga.

Najnovijom izmjenom Ustava Republike Hrvatske kojom je među najviše
vrednote ustavnog poretka Republike Hrvatske uvrštena i ravnopravnost spolova
iskazana je politička volja i najvišega zakonodavnog tijela državne vlasti da
se Republika Hrvatska svrsta među sve one demokratske države koje svoj poredak
grade uz puno priznanje i promicanje ravnopravnosti žena i muškaraca kao
neizostavnog preduvjeta za održivi razvoj. Time je potvrđeno političko načelo
da je paritetna demokracija jedina stvarna demokracija, te su postavljeni
temelji daljnjoj zakonodav­noj regulativi kojom se stvara okruženje jednakih
mogućnosti za oba spola i dosljednoj primjeni te regulative u praksi.

U New Yorku je u lipnju 2000.
godine održano Posebno zasjedanje Opće skupštine Ujedinjenih naroda: »Žene
2000.: Jednakost spolova, razvoj i mir« na kojem su raspravljena djelovanja
tijekom pet godina primjene pekinške Platforme za djelovanje. Predstavnice/ci
država sudionica zasjedanja usvojili su završni dokument »Peking+5« koji je
utvrdio postignuća i prepreke, te zacrtao daljnju politiku za promociju položaja
žena na svim kritičnim područjima obuhvaćenim Platformom. Politička deklaracija
usvojena na Posebnom zasjedanju Opće skupštine pot­vrđuje ciljeve i stremljenja
Platforme za djelovanje, pozdravlja napretke postignute u njenoj provedbi, te
utvrđuje obvezu država za daljnjom primjenom Platforme i redovitom ocjenom po­stignuća
o kojima će se raspraviti 2005. godine, deset godina nakon njezina donošenja.

Polazeći od izlučnih dokumenata Posebnog zasjedanja Opće skupštine i
uočenih nedostataka u primjeni Nacionalne politike do 2000. godine Povjerenstvo
Vlade Republike Hrvatske započelo je dijalog s nevladinim sektorom o daljnjim
djelovanjima koje je na području ravnopravnosti spolova potrebno poduzeti u
Republici Hrvatskoj kroz kreiranje nove politike. U tu svrhu organiziran je 5.
i 6. listopada 2000. nacionalni skup: »Žene u Hrvatskoj 2001.-2005.« na kojoj
su predstavnice/ci Hrvatskoga sabora, Vlade, nevladinih ženskih udruga,
političkih stranaka, sindikata i znanstvenih institucija, ocjenjujući
dosadašnji rad na području ravnopravnosti spolova u Republici Hrvatskoj, u
razdoblju 1995.-2000. godine, donijeli zaključke o ciljevima daljnjeg djelovanja,
temeljnim odrednicama nove nacionalne politike i institucionalnim mehanizmima
za provedbu iste kako slijedi:

ZAKLJUČCI SA SKUPA »ŽENE U HRVATSKOJ 2001. - 2005.«

I. Tematska cjelina: Evaluacija dosadašnjeg rada Povjerenstva Vlade
Republike Hrvatske za pitanja jednakosti (spolova)

*Zaključci:*

1. Zbog nedostatka političke volje
Povjerenstvo nije imalo stvarnog utjecaja unutar Vlade Republike Hrvatske i u
tijelima državne uprave da se provedu sve mjere zacrtane Nacionalnom politikom
za promicanje jednakosti, dakle nije imalo izvršne moći jer se nisu uspostavili
nacionalni mehanizmi koji bi osigurali provedbu.

2. Suradnja
Povjerenstva i nevladinih udruga nije bila do­volj­no učinkovita i dovoljno
transparentna.

3. O radu
Povjerenstva premalo se znalo u javnosti.

4. Financijska
sredstva za rad Povjerenstva bila su nedo­statna.­

5. Povjerenstvo
nije imalo osobu ili osobe koje bi se isključilo bavile poslovima vezanim za
rad Povjerenstva.

6. Dio mjera predviđenih Nacionalnom politikom za promicanje jednakosti
nije realiziran.

II. Tematska cjelina:
Institucionalni mehanizmi za unapređenje položaja žena

*Zaključci:*

1. Povjerenstvo će ostati međuresorno tijelo, te će se strukturno
usavršiti uključivanjem nezavisnih stručnjakinja.

2. Kroz Nacionalnu politiku
potrebno je utvrditi načine pro­širivanja nadležnosti Povjerenstva.

3. Povjerenstvo će težiti
poboljšanju kvalitete svog rada i u tu svrhu će pristupiti profesionalizaciji
osnivanjem operativnog tijela i kvalitetnom stalnom edukacijom svojih članica i
članova.

4. Operativno tijelo pružat
će stručnu i tehničku podršku Povjerenstvu i osigurati kvalitetnije povezivanje
s nevladinim udrugama, sindikatima i znanstvenim institucijama koje se bave
položajem žena u društvu.

5. Nadležnosti operativnog
tijela moraju biti tako utvrđene da mu omoguće djelotvorno provođenje svih
zadaća Povjerenstva.

6. Promjenom načina rada
Povjerenstva stvaraju se moguć­nosti de se u narednom petogodišnjem razdoblju
postave temelji za ustrojstvo kvalitetnijih nacionalnih mehanizama za
poboljšanje položaja žena u Hrvatskoj.

7. U cilju povećanja
učinkovitosti Povjerenstva potrebno je evaluaciju njegova rada provoditi
redovito.

8. Potaknuti osnivanja
regionalnih tijela za promicanje položaja žena i ustrojiti vertikalnu
komunikaciju i koordinaciju.

III. Tematska
cjelina: Nova nacionalna politika
2001. - 2005.

*Zaključci:*

1. Područja koja mora obuhvatiti nova nacionalna politika jesu:

Žene i obrazovanje
        Žene na položajima                                   moći i
odlučivanja

Žene i zdravlje                Institucionalni mehanizmi

Nasilje nad ženama         Ženska ljudska prava

Žene i oružani
sukobi      Žene u medijima

Žene i
gospodarstvo       Žene i okoliš.

2. Za svako od područja osnivaju se radne skupine za izradu nacrta:

1. Žene i obrazovanje (Sanja Sarnavka, Aida Bagić, Rasima Kajić, Jasna
Belamarić, Sanja Cesar, Maja Mamula)

2. Žene i zdravlje (Mirjana Bilopavlović)

3. Nasilje nad ženama (Irena Mraović-Cajner, Katarina Vidović, Sadika
Zvirkić, Zdenka Ungar, Đurđica Dulić-Matešić, Mirjana Bilopavlović)

4. Žene i oružani sukobi (Martina Belić, Aida Bagić, Vesna Kesić)

5. Žene i gospodarstvo (Vlatka Kutnjak, Ela Kurešević, Ana Knežević,
Suzana Kunac, Jagoda Milidrag-Šmid, Biserka Momčinović)

6. Žene na položajima moći i odlučivanja (Jelena Cukrov, Dijana Topčić,
Biserka Momčinović, Marina Perić, Mirjana Čerin, Marijana Crnjak Habek)

7. Institucionalni mehanizmi (Lovorka Marinović, Ela Kurešević, Rasima
Kajić)

8. Ženska ljudska prava (Katarina Vidović, Marijana Crnjak Habek, Đurđica
Dulić-Matešić)

9. Žene i mediji (Sanja Sarnavka, Sniježana Matejčić, Jasna Belamarić,
Suzana Kunac, Renata Vujnović)

10. Žene i okoliš (Biserka Hegedić, Mirjana Čerin)

Povjerenstvo će odrediti svoje predstavnice u svaku od radnih skupina
prema resorima koje pokrivaju.

3. Najkasnije do 1. studenoga 2000., radne skupine, sastav­ljene od
predstavnica nevladinih udruga koje su se prijavile na skupu i članica
Povjerenstva, pripremit će nacrt nove nacionalne politike o promicanju
jednakosti spolova prema dogovorenim tematskim područjima i dostaviti ga
tajništvu Povjerenstva.

4. Nacrte će skupine pripremiti prema materijalima koje su nevladine
organizacije i tijela državne uprave dostavili Povjerenstvu.

5. Predstavnice Povjerenstva
sazvat će radne skupine najkasnije do 20. listopada 2000. Radni materijali
poslat će se svim prijavljenima u radne skupine u ponedjeljak 9. listopada 2000.

Sukladno navedenim
zaključcima oformljene su radne skupine i određene koordinatorice od strane
Povjerenstva: Ana Smajlović i Vera Šutalo-RS Žene i obrazovanje, Mila
Hrabrić-RS Žene i zdravlje, Lidija Lukina Karajković i Vesna Bečić-RS Nasilje
nad ženama, Sanja Želinski Matunec-RS Žene i gospodarstvo, Marina Musulin-RS Žene
na položajima moći i odlučivanja i RS Institucionalni mehanizmi, dr. sc. Adinda
Dulčić i Katarina Ivanković Knežević-RS Ženska ljudska prava, Katarina
Ivanković Knežević-RS Žene i oružani sukobi, Ivana Goranić-RS Žene u medijima i
Sonja Marketić Pašić-RS Žene i okoliš.

Tijekom izrade nacionalne
politike odlučeno je, a obzirom na izmjene Ustava Republike Hrvatske, da se
naziv politike promijeni u Nacionalna politika za promicanje ravnopravnosti
spolova.

NACIONALNA POLITIKA ZA
PROMICANJE RAVNOPRAVNOSTI SPOLOVA

PROGRAM DJELOVANJA

1. LJUDSKA PRAVA ŽENA

a) provođenje međunarodnih ugovora o ljudskim pravima kojih je stranka
Republika Hrvatska

PROGRAMSKE ZADAĆE:

1. Povjerenstvo za ravnopravnost spolova, u cilju preispitivanja usklađenosti
važećih zakona u Republici Hrvatskoj s temeljnim međunarodnim ugovorima i
regionalnim ugovorima o ljudskim pravima žena, osnovat će, do travnja 2002.
godine radne skupine za sljedeća područja: Socijalna sigurnost, rad i zapo­š­ljavanje;
Obrazovanje; Gospodarstvo; Nasilje nad ženama i Ženska ljudska prava, u kojima
će biti predstavnice/ci Povjerenstva i stručnjakinje/ci iz nevladinih udruga i
drugih mjerodavnih institucija.

2. Radne skupine iz točke a)
1. će, vodeći računa i o preporukama Odbora za ukidanje svih oblika
diskriminacije žena, do kraja 2002. godine izraditi izvješća o usklađenosti
hrvatskih zakona s međunarodnim ugovorima o ljudskim pravima žena, te će na
temelju navedenih izvješća, u slučajevima neusklađenosti, dati prijedloge za
izmjene i dopune zakona.

3. Sva ministarstva i druga tijela državne uprave dostavljat će
Povjerenstvu na mišljenje, sve prijedloge zakona koji reguliraju materiju od
utjecaja na položaj žena. Mišljenja se Povjerenstva moraju uzeti u obzir pri
dostavljanju zakonskih prijedloga Vladi Republike Hrvatske, a ukoliko ne budu
prihvaćena moraju se obrazložiti.

4. Povjerenstvo za ravnopravnost spolova dostavljat će mišljenja iz
točke a) 3. Odboru za ravnopravnost spolova Hrvat­skoga sabora.

b) praćenje provedbe zakona i nacionalnih politika koje na bilo koji
način utječu na položaj žena u Republici Hrvatskoj

PROGRAMSKE ZADAĆE:

1. Sva ministarstva i druga državna tijela, putem svojih pred­stavnica/ka
koji su članice/ovi Povjerenstva za ravnopravnost spolova, dostavljat će
Tajništvu Povjerenstva za ravnopravnost spolova svakih šest mjeseci izvješća,
koja sadržavaju analizu stanja, probleme i prijedloge za rješavanje tih
problema o primjeni zakona i provedbi nacionalnih politika koje na bilo koji
način utječu na položaj žena u Republici Hrvatskoj. Tajništvo će sva izvješća
objedinjavati i objavljivati na Web stranicama Povjerenstva.

2. Povjerenstvo za ravnopravnost spolova zatražit će od ženskih
nevladinih udruga da o svojim spoznajama provedbe zakona koji utječu na položaj
žena izvješćuju Tajništvo Povjerenstva. Povjerenstvo će o tome redovito
raspravljati, izvješćivati Hrvatski sabor, Vladu Republike Hrvatske i resorna
ministarstva, te spoznaje nevladinih udruga i svoja djelovanja u svezi s tim
objavljivati na Web stranicama Povjerenstva.

c) upoznavanje što većeg broja žena s njihovim te­me­lj­nim ljudskim
pravima, posebice s pravima koja pro­izlaze iz Međunarodne konvencije o
ukidanju svih oblika diskri­mi­nacije žena i zakonodavstva Republike Hrvatske,
te o načinima ostvarivanja i zaštite tih prava

PROGRAMSKE ZADAĆE:

1. Ured za udruge, u sklopu redovnog javnoga natječaja iz područja
aktivnosti »Promicanje i zaštita ljudskih prava« odobrit će financijsku potporu
za projekte nevladinih udruga kojima će se sustavno provoditi upoznavanje što većeg
broja žena s njihovim postojećim pravima i putevima zaštite tih prava.

2. Jednom godišnje
Povjerenstvo za ravnopravnost spolova, u suradnji s Odborom za ravnopravnost
spolova Hrvatskoga sabora, uz sudjelovanje stranih stručnjakinja/ka i
predstavnica/ka međunarodnih organizacija, organizirat će seminar o ljudskim
pravima žena koji će biti promoviran kroz javna glasila i namijenjen najširem
krugu sudionika/ca.

3. Povjerenstvo za
ravnopravnost spolova izdat će do ožujka 2002. godine brošuru s hrvatskim prijevodima
tekstova među­na­rodnih ugovora o ljudskim pravima žena koju će raspodijeliti
uz pomoć medija.

d) donošenje posebnog zakona o ravnopravnosti spo­lova

PROGRAMSKE ZADAĆE:

1. Najkasnije do lipnja 2002. godine Povjerenstvo će inicirati
pokretanje postupka za donošenje zakona o ravnopravnosti spolova.

e) obilježavanje važnih datuma vezanih za promicanje i zaštitu ljudskih
prava žena uključujući:

• Međunarodni dan žena

• Međunarodni dan borbe protiv nasilja nad ženama

PROGRAMSKE ZADAĆE:

1. Tajništvo Povjerenstva za ravnopravnost spolova svake će godine u
suradnji s nevladinim ženskim udrugama osmisliti javna djelovanja za obilježavanje
datuma koji su vezani za promicanje i zaštitu ljudskih prava žena.

2. Povjerenstvo za ravnopravnost spolova, u suradnji s nevladinim ženskim
udrugama započet će kampanju za obilježavanje 22. rujna kao Nacionalnog dana
borbe protiv nasilja nad ženama.

f) obrazovanje o ljudskim pravima žena u državnim službama

PROGRAMSKE ZADAĆE:

1. Ministarstvo pravosuđa, uprave i lokalne samouprave, izradit će do
lipnja 2002. godine program sustavnog obrazovanja državnih dužnosnica/ka, službenica/ka
i namještenica/ka o ljud­skim pravima žena, te uvođenje načela ravnopravnosti
spolova u sva djelovanja državnih tijela koji će se početi provoditi od 2002.
godine

2. Ministarstvo pravosuđa, uprave i lokalne samouprave do kraja 2002.
godine izmijenit će programe polaganja stručnih ispita na način da se u te
programe uključi materija o ljudskim pravima žena.

g) uključivanje načela ravnopravnosti spolova u izradu i primjenu svih
nacionalnih politika i djelovanja državnih tijela

PROGRAMSKE ZADAĆE:

1. Povjerenstvo za ravnopravnost spolova u suradnji s međunarodnim
organizacijama i nevladinim ženskim udrugama organizirat će tijekom 2002.
godine seminar »Ravnopravnost spolova kao temeljno načelo-izazov za 21.
stoljeće« za službenice/ke i namještenice/ke u državnoj i javnim službama, te
državne dužnosnice/ke.

2. Za dužnosnice/ke, službenice/ke i namještenice/ke u jedinicama
lokalne i područne (regionalne) samouprave, uz suradnju s lokalnim
povjerenstvima i nevladinim ženskim udrugama, Povjerenstvo za ravnopravnost
spolova organizirat će tijekom 2002.godine posebne seminare: »Obrazovanje
predavača o ravnopravnost spolova«, kao početno djelovanje za obrazovanje svih
zaposlenih u tijelima lokalne i područne (regionalne) samouprave.

h) zaštita i promicanje ljudskih prava pojedinih sku­pina žena

PROGRAMSKE ZADAĆE:

*a) žene s invaliditetom*

1. Ured za udruge Vlade Republike Hrvatske pri odabiru financiranja
projekata nevladinih ženskih udruga vodit će računa o projektima namijenjenim
poboljšanju položaja žena s invaliditetom, te će svake godine, u okviru svojih
redovitih aktivnosti, na prijedlog Povjerenstva za ravnopravnost spolova i uz
savjetovanje s Državnim zavodom za zaštitu obitelji, materinstva i mladeži
financijski podupirati takve projekte.

2. Državni zavod za zaštitu
obitelji, materinstva i mladeži u suradnji s nevladinim udrugama koje skrbe za
osobe s invaliditetom i ostalim ženskim udrugama, u svrhu promicanja i
ukazivanja na posebne potrebe žena s invaliditetom, organizirat će dva puta
godišnje predavanja na temu »Žene s invaliditetom-ostvarivanje temeljnih
ljudskih prava«.

3. Povjerenstvo za
ravnopravnost spolova i Državni zavod za zaštitu obitelji, materinstva i mladeži
u suradnji s udrugama koje skrbe za osobe s invaliditetom izradit će program
djelovanja u skladu s kojim će počevši od kraja 2001. godine putem medija
(tisak, TV) informirati žene s invaliditetom o njihovim ljudskim pravima i
upoznavati javnost o problemima s kojima se susreću žene s invaliditetom.

4. Ministarstvo zdravstva i
Ministarstvo rada i socijalne skrbi uključit će se u rješavanje pitanja
tjelesnog vježbanja i športa kroz sustav obrazovanja i rehabilitacije žena s
invalidnošću.

*b) žene u ruralnim područjima*

4. Ministarstvo poljoprivrede i šumarstva, u suradnji s Organizacijom za
prehranu i poljoprivredu (FAO) i drugim me­đunarodnim organizacijama, u cilju
uključivanja znanja i iskustava žena u održivom razvitku i povećanja njihova
sudjelovanja u razvoju ruralnog prostora, te promicanja obrazovanja i javne
svijesti omogućit će odlazak hrvatskih stručnjakinja/ka na me­đunarodne
tečajeve koji obuhvaćaju metodologiju rada za žene koje žive u ruralnim
područjima.

5. Povjerenstvo za
ravnopravnost spolova, u suradnji s Ministarstvom poljoprivrede i šumarstva i Hrvatskim
zavodom za poljoprivrednu savjetodavnu službu promicat će obrazovanje žena u
ruralnim područjima, radi povećanja njihove uloge u proizvodnji, upravljanju i
korištenju prehrambenih i prirodnih izvora.

6. Ministarstvo poljoprivrede
i šumarstva, radi informiranja javnosti i utjecanja na javnu svijest, u
suradnji s Povjerenstvom za ravnopravnost spolova, jedinicama lokalne i
područne (regionalne) samouprave i nevladinim udrugama obilježit će svake
godine Svjetski dan seoskih žena (15. listopada) promovirajući kroz medije sve
dobre inicijative koje potječu od žena koje žive na ruralnim područjima
Republike Hrvatske.

7. Povjerenstvo za ravnopravnost spolova, u suradnji s mjesnim odborima
jedinica lokalne i područne (regionalne) samouprave poticat će udruživanje
seoskih žena u udruge te će promovirati njihov rad.

8. Ministarstvo poljoprivrede i šumarstva počevši od 2002. godine
financijski će podupirati projekte kojima se istražuje uloga žena u razvitku
ruralnih područja.

*c) samohrane majke*

9. Ministarstvo rada i socijalne skrbi, u suradnji s Državnim zavodom za
zaštitu obitelji, materinstva i mladeži, prikupit će do kraja 2002. godine
podatke o broju i položaju majki koje same skrbe o djeci i na temelju toga
tijekom 2003. godine izraditi cjelovit program pomoći takvim majkama, te izdati
brošuru o državnim institucijama kojima se takove osobe mogu obratiti za
ostvarenje i zaštitu svojih prava. Brošura će se raspodijeliti u svim područnim
službama Hrvatskog zavoda za zapošljavanje, domovima zdravlja, tijelima državne
uprave i lokalne i područne (regionalne) samouprave.

*d) žene pripadnice
nacionalnih manjina*

10. Povjerenstvo za
ravnopravnost spolova, u suradnji s Uredom Vlade Republike Hrvatske za
nacionalne manjine i Državnim zavodom za statistiku, osnovat će, do kraja 2001.
godine, radnu skupinu koja će prikupiti podatke o položaju žena pripadnica
nacionalnih manjina i o tome, najkasnije do rujna 2002. godine, sastaviti
izvješće i, uz suradnju Odbora za ljudska prava i prava nacionalnih manjina
Hrvatskoga sabora i Ureda Vlade Republike Hrvatske za nacionalne manjine,
izraditi program djelovanja o unapređenju položaja žena pripadnica nacionalnih
manjina.

11. Povjerenstvo za
ravnopravnost spolova uz suradnju s nevladinim udrugama koje se bave položajem žena
pripadnica nacionalnih manjina, nakon izvršenja zadaće iz točke d)10.,
organizirat će jednom godišnje javne tribine o položaju i ulozi žena pripadnica
nacionalnih manjina, te promicanju zaštite njihovih temeljnih ljudskih prava.

*e) žene starije dobi*

12. Ministarstvo rada i
socijalne skrbi zatražit će od svih centara za socijalnu skrb da do lipnja
2002. godine izrade ocjenu stanja na svom području, a vezano za položaj žena
starije dobi. Na temelju ocjene stanja Ministarstvo rada i socijalne skrbi
izradit će prijedlog programa o mogućnostima i načinima ostvarenja posebnih
potreba tih žena, vodeći posebno računa o ženama starije dobi koje žive same.

*f) objavljivanje statističkih podataka razvrstanih po spolu o položaju žena
u svim područjima života*

PROGRAMSKE ZADAĆE:

1. Povjerenstvo za ravnopravnost spolova jednom godišnje objavit će
brošuru sa statističkim podacima razvrstanim po spolu i, ukoliko je moguće, po
srodstvu o položaju žena u svim područjima određenim ovim Programom djelovanja.

2. ŽENE I ZDRAVLJE

a) promicanje i osiguranje punog ostvarenja prava žena na najviše
standarde tjelesnog i duševnog zdravlja

PROGRAMSKE ZADAĆE:

1. Ministarstvo zdravstva vodit će računa o posebnim potrebama žena pri
izradi zakonskih prijedloga koji su od značajnog utjecaja na zdravlje žena, a
vezani su za ostvarenje Strategije i plana reforme sustava zdravstva i
zdravstvenog osiguranja Repub­like Hrvatske.

2. Ministarstvo zdravstva će putem Hrvatskog zavoda za jav­no zdravstvo
osigurati, najkasnije do 2002. godine, prikupljanje i obradu zdravstvenih
pokazatelja po spolu u slučajevima značajnim za praćenje zdravstvenog stanja žena.

3. Ministarstvo financija do lipnja 2002. godine ispitat će mogućnosti i
predložiti izmjene poreznih zakona kojima bi se poslodavce odgovarajućim
poreznim olakšicama poticalo na organiziranje sistematskih preventivnih
pregleda žena.

4. Ministarstvo zdravstva izradit će do kraja 2002. godine program mjera
kojima će se, u svrhu zaštite trudnica kao posebno osjetljive skupine žena,
poticati trudnice na redovite liječničke preglede tijekom i nakon trudnoće.

5. Ministarstvo zdravstva, u suradnji s Ministarstvom rada i socijalne
skrbi, obavještavat će žene o posebnim rizicima vezanim za ugrožavanje zdravlja
žena koje rade, uvažavajući posebnosti radnih mjesta i uvjeta u kojima žene
rade, te o mogu­ćno­stima zaštite i očuvanja njihovog zdravlja.

b) promicanje znanja o prednostima planiranja obitelji i primjeni
kontracepcije, te razvijanje svijesti o odgo­vor­no­sti muškaraca u planiranju
obitelji

PROGRAMSKE ZADAĆE:

1. Ministarstvo zdravstva u suradnji s Ministarstvom prosvjete i športa
i Državnim zavodom za zaštitu obitelji, materinstva i mladeži nastavit će s
provođenjem dosadašnjih aktivnosti radi informiranja žena i djevojaka o
metodama planiranja obitelji i spolnim funkcijama njihovog tijela pripremom
odgovarajućih zdravstveno prosvjetnih materijala: kaseta, brošura i drugih
materijala, te njihovom raspodjelom putem škola i županijskih zavoda za javno
zdravstvo.

2. Ministarstvo zdravstva, u suradnji sa školama, od školske godine
2002./2003. započet će u većim gradovima, a potom na cijelom području Republike
Hrvatske, posebno uključujući seoske škole, organizirano zdravstveno
prosvjećivanje namijenjeno adolescentima i to održavanjem javnih predavanja s
temom planiranja obitelji i jačanja odgovornosti muškaraca u planiranju
obitelji.

3. Zdravstvena inspekcija
Ministarstva zdravstva će u okviru svog djelovanja prilikom redovnog
zdravstveno-inspekcijskog nadzora zdravstvenih ustanova posebnu pažnju
posvetiti dostupnosti i sigurnosti uvjeta u kojima se prekidaju trudnoće, u
skladu sa zakonom propisanim postupkom.

4. Ministarstvo zdravstva će
osigurati da djelatnosti školske medicine u županijskim zavodima za javno
zdravstvo jedanput tjedno provode savjetovanja adolescentica/ata o
seksualnosti, kontracepciji i zaštiti od spolno prenosivih bolesti.

5. Ministarstvo zdravstva će voditi brigu o opskrbljenosti tržišta svim
vrstama kontraceptivnih sredstava, uključujući i sredstva postkoitalne
kontracepcije, te će o tome redovito izvješći­vati Povjerenstvo za
ravnopravnost spolova.

c) promicanje smanjenja smrtnosti novorođenčadi i ma­le djece

PROGRAMSKE ZADAĆE:

1. Ministarstvo zdravstva provodit će obrazovanje iz područja
neonataologije stručnjaka pedijatara koji rade na poslovima zbrinjavanja novorođenčadi
u rodilištima.

2. Zdravstvena inspekcija Ministarstva zdravstva će pojačati
zdravstveno-inspekcijski nadzor zdravstvenih ustanova iz područja
neonatologije.

d) promicanje u javnosti prednosti hranjenja na prsa

PROGRAMSKE ZADAĆE:

1. Ministarstvo zdravstva uz dosadašnje aktivnosti vezane za projekt
promicanja dojenja pokrenut će, do lipnja 2002. godine, inicijativu za
usvajanje Zakona o promicanju i zaštiti dojenja.

2. Ministarstvo zdravstva će 2001. godine posebno obilježiti
dvogodišnjicu provođenja projekta »Sretna beba« te nastaviti s tom praksom u
svim rodilištima u Republici Hrvatskoj.

e) jačanje aktivnosti na obrazovanju o spolno pre­nosivim bolestima
uključujući HIV/AIDS

PROGRAMSKE ZADAĆE:

1. Povjerenstvo za AIDS koje djeluje pri Ministarstvu zdrav­stva, uvažavajući
posebne potrebe žena i djevojaka, nastavit će s procesom informiranja javnosti
o prevenciji i borbi protiv AIDS-a, putem medija, izdavanjem plakata i brošura.

2. Svake godine Ministarstvo zdravstva će obilježiti Dan borbe protiv
AIDS-a, a u dogovoru s Ministarstvom prosvjete i športa, toga dana u osnovnim i
srednjim školama organizirat će posebne programe.

3. Ministarstvo zdravstva i Ministarstvo prosvjete i športa u suradnji s
nevladinim udrugama i drugim mjerodavnim institucijama izradit će program
obrazovanja o reproduktivnom zdravlju djece i mladeži u osnovnim i srednjim
školama, kojega će početi provoditi u školskoj godini 2002./2003.

f) Promicanje i poticanje, te provedba programa, uz pot­poru medija,
usmjerenih na sprječavanje, rano otkri­va­nje i liječenje raka dojke, maternice
i drugih vrsta zlo­ćudnih bolesti reproduktivnog sustava žena

PROGRAMSKE ZADAĆE:

1. Ministarstvo zdravstva i Liga za borbu protiv raka nastavit će sa
započetim aktivnostima na obrazovanju žena o pravovremenoj zaštiti i ranom
otkrivanju zloćudnih bolesti izdavanjem bro­šura, obrazovnih letaka i drugim
aktivnostima uz znatno širu raspodjelu svih materijala u domovima zdravlja i
školama.

2. Ministarstvo zdravstva i Liga za borbu protiv raka svake će godine
posebnim programom kroz medije obilježiti Među­narodni tjedan borbe protiv
raka, s posebnim naglaskom na prevenciju raka dojke.

3. Ministarstvo zdravstva
pristupit će tijekom 2001. godine izradi Nacionalnog programa za prevenciju
svih karcinoma, uključujući i ginekološki karcinom. U Nacionalnom programu
posebna pažnja posvetit će se utvrđivanju mjera kojima će se svim ženama
omogućiti veća dostupnost i besplatna dijagnostika što će pridonijeti
učinkovitijem liječenju i palijativnoj skrbi.

4. Povjerenstvo za ravnopravnost spolova, u suradnji s Odborom za
ravnopravnost spolova i nevladinim udrugama, te ostalim mjerodavnim
institucijama, a radi osiguranja što većeg broja mamografa u domovima zdravlja
u jedinicama lokalne i područne (regionalne) samouprave, organizirat će svake
godine niz akcija putem kojih će se prikupljati i osigurati sredstva za kupnju
mamografa.

g) promicati bavljenje žena sportom kao jednim od oblika za postizanje
i očuvanje zdravlja žena

PROGRAMSKE ZADAĆE:

1. Povjerenstvo za ravnopravnost spolova u suradnji s Odborom za ravnopravnost
spolova Hrvatskog sabora, te stru­č­njakinjama/cima iz sportskog i medicinskog života
izradit će, najkasnije do kraja 2002. godine, program sustavnog promicanja
bavljenja žena sportom kao jednim od oblika za postizanje i očuvanje zdravlja žena.

3. NASILJE NAD ŽENAMA

a) izrada nacionalne strategiju za borbu protiv nasilja nad ženama

PROGRAMSKE ZADAĆE:

1. Povjerenstvo Vlade Republike Hrvatske za ravnopravnost spolova
osnovat će Radnu skupinu za izradu Nacionalne strategije za borbu protiv
nasilja nad ženama. Članice/ovi ove Radne skupine bit će predstavnice/ci Vlade
i resornih ministarstava na najvišoj razini i nezavisne stručnjakinje/aci iz
nevladinih udruga koje se bave problematikom nasilja nad ženama i drugih mjero­dav­nih
institucija. Nacionalnu strategiju Radna skupina izradit će do kraja 2002.
godine na temelju izvršene ocjene postojećeg sta­nja na području zaštite i
podrške ženama žrtvama nasilja, prikupljenih brojčanih pokazatelja, utvrđenih
uzroka, prirode i posljedica nasilja nad ženama, te analize hrvatskog
zakonodavstva, kao i zaključaka Hrvatskoga sabora.

b) analiza zakona kojima se sankcionira nasilje nad ženama i osiguranje
praćenja provedbe tih zakona

PROGRAMSKE ZADAĆE:

1. Ministarstvo pravosuđa, uprave i lokalne samouprave najmanje dva puta
godišnje izvješćivat će Povjerenstvo za ravno­prav­nost spolova i Odbor za
ravnopravnost spolova Hrvatskoga sabora o primjeni Zakona o prekršajima,
Kaznenog zakona i Zakona o kaznenom postupku, Ministarstvo rada i socijalne
skrbi o primjeni Obiteljskog zakona, a Ministarstvo unutarnjih poslova o
djelovanjima u okviru svoje nadležnosti, vezanim za nasilje nad ženama,
posebice o statističkim podacima vezanim za isto.

2. Povjerenstvo za
ravnopravnost spolova objavljivat će izvješća i statističke podatke iz
programske zadaće 1.na Web stranicama Povjerenstva.

3. Povjerenstvo za
ravnopravnost spolova aktivno će surađivati sa ženskim nevladinim udrugama koje
djeluju na suzbijanju nasilja nad ženama i uvažavati njihova neposredna
iskustva pri predlaganju novih zakona i mjera za borbu protiv nasilja nad ženama.

c) provođenje stalnog obrazovanja svih osoba koje ra­de na provedbi
zakona, pružanju usluga i podrške u slu­čajevima nasilja nad ženama

PROGRAMSKE ZADAĆE:

1. Ministarstvo unutarnjih poslova, Ministarstvo pravosuđa, uprave i
lokalne samouprave i Ministarstvo vanjskih poslova nastavit će suradnju s međunarodnim
organizacijama, radi razmjene saznanja i podataka, te provedbe izobrazbe
policije i sudaca o borbi protiv krijumčarenja, odnosno trgovine ženama i
djecom u svrhu spolnog iskorištavanja.

2. Ministarstvo unutarnjih
poslova provodit će dopunsku obuku policijskih službenica/ka u sklopu
Ravnateljstva policije u svezi s kriminalitetom počinjenim prema ženama i
djeci.

3. Ministarstvo pravosuđa,
uprave i lokalne samouprave nastavit će posebnu izobrazbu osoba koje rade u državnom
odvjet­ništvu i na sudovima, a u doticaju su sa ženama žrtvama nasilja.

d) osiguranje financijske pomoći ženama žrtvama na­silja

PROGRAMSKE ZADAĆE:

1. Vlada Republike Hrvatske će svake godine, počevši od 2002. godine, u
državnom proračunu, sukladno postojećem zakono­davstvu i proračunskoj politici,
osigurat sredstva za financijsku potporu nevladinim udrugama koje skrbe o ženama
žrtvama nasilja.

e) potaknuti osnivanje posebnih policijskih odjela za vođenje i obradu
predmeta koji se odnose na nasilje nad ženama

PROGRAMSKE ZADAĆE:

1. Ministarstvo unutarnjih poslova izradit će do kraja 2003. godine
analizu stanja i obučenosti djelatnika policije o problematici nasilja nad ženama,
te ispitati mogućnost osnivanja posebnih policijskih odjela za vođenje i obradu
predmeta koji se odnose na nasilje nad ženama, posebice u obitelji.

2. S obzirom da je suradnja s
građanima prijeko potreban preduvjet kvalitetnog funkcioniranja policije i
imajući u vidu činjenicu da veličini tamne brojke nasilničkog kriminaliteta nad
ženama pridonosi i nespremnost žrtve da prijavi kazneno djelo, Ministarstvo
unutarnjih poslova do kraja 2003. godine pokrenut će istraživanje o stavovima i
očekivanjima žena kada je riječ o postupanju policije povodom različitih
kaznenih djela počinjenih na štetu žena.

f) izrada analize postojećeg stanja i davanje preporuke o osnutku
obiteljskih sudova

PROGRAMSKE ZADAĆE:

1. Na temelju analize postojećeg stanja iz točke 3. a) 1. Povjerenstvo
će u suradnji s Radnom skupinom za borbu protiv nasilja nad ženama, uzimajući u
obzir zaključke Hrvatskoga sabora o ovoj materiji, najkasnije do kraja 2002.
godine, dati preporuke o osnutku obiteljskih sudova.

4. ŽENE I ORUŽANI SUKOBI

a) upoznavanje i kontinuirano informiranje žena o Me­đu­narodnom
kaznenom sudu u Rimu

PROGRAMSKE ZADAĆE:

1. Ministarstvo pravosuđa,
uprave i lokalne samouprave osigurat će prevođenje, tiskanje i raspodjelu
brošure s hrvatskim tekstom Statuta Međunarodnoga kaznenog suda u Rimu.

2. Radi upoznavanja državnih
institucija s pitanjima vezanim za ravnopravnost spolova u Statutu Međunarodnoga
kaznenog suda u Rimu Povjerenstvo za ravnopravnost spolova, u suradnji s
Ministarstvom pravosuđa, uprave i lokalne samouprave organizirat će tijekom
2002. godine seminar o toj temi.

3. Stručnjakinje/ci Ministarstva pravosuđa, uprave i lokalne samouprave,
kao oblik suradnje sa ženskim nevladinim udrugama, sudjelovat će, od 2002. do
2005. godine kao predavačice/či na tribinama nevladinih udruga o pitanjima
vezanim za ra­vnoprav­nost spolova Statuta i o radu Pripremne komisije Me­đunarodnoga
kaznenog suda.

b) upoznavanje i kontinuirano informiranje žena o Me­đu­narodnom
kaznenom sudu za područje bivše Jugo­slavije

PROGRAMSKE ZADAĆE:

1. Radi upoznavanja što većeg broja žena i stručne javnosti s pitanjima
vezanim za ravnopravnost spolova u Statutu Me­đunarodnoga kaznenog suda za
područje bivše Jugoslavije Ured za suradnju s Haškim sudom osigurat će
publiciranje hrvatskog teksta Statuta.

2. Povjerenstvo za ravnopravnost spolova, u suradnji s Uredom za
suradnju s Haškim sudom i ženskim nevladinim udrugama, organizirat će tijekom
2002.-2005. godine seminare i predavanja o pitanjima vezanim za ravnopravnost
spolova Statuta Međunarodnoga kaznenog suda za područje bivše Jugoslavije.

c) dodatno obrazovanje djece i žena o minama i osta­lim vrstama
eksplozivnih naprava

PROGRAMSKE ZADAĆE:

1. Ministarstvo za javne radove, obnovu i graditeljstvo, Ministarstvo
prosvjete i športa, Ministarstvo obrane i Ministarstvo unutarnjih poslova u
suradnji s Centrom za razminiravanje izradit će do lipnja 2002. godine poseban
program obrazovanja žena povratnica o minama na područjima gdje se nalazi
najveći broj mina.

d) osiguranje odgovarajuće pomoći ženama prog­na­nicama, povratnicama,
sudionicama i stradalni­cama do­mo­vinskog rata i olakšavanje njihovog povratka
i po­no­vnog uključivanja u društvo

PROGRAMSKE ZADAĆE:

1. Hrvatski zavod za zapošljavanje, pri provođenju mjera aktivne
politike zapošljavanja prioritetno će voditi računa o potrebama žena
povratnica. U tu svrhu osigurat će im, u svojim pod­ručnim službama, primjeren
pristup informacijama o mjerama aktivne politike zapošljavanja.

2. Do rujna 2002. godine
Ministarstvo rada i socijalne skrbi izradit će program sustavnog pružanja
psihološke pomoći prognanicama i povratnicama koji će se provoditi u centrima
socijalne skrbi na područjima gdje su smještene prognanice i na po­dručjima
povratka.

3. Ured za udruge Vlade
Republike Hrvatske pri odabiru financiranja projekata nevladinih ženskih udruga
vodit će računa o projektima nevladinih udruga koje pružaju psihološku pomoć ženama
prognanicama, povratnicama, sudionicama i stradalnicama domovinskog rata.

4. Povjerenstvo za
ravnopravnost spolova će do travnja 2002. godine izraditi preporuku tijelima
jedinica lokalne i područne (regionalne) samouprave o uvažavanju posebnih
potreba ženskih nevladinih udruga na područjima povratka, posebice glede
osiguranja prostora za rad istih.

5. Ministarstvo prosvjete i
športa, Ministarstvo znanosti i tehnologije i Hrvatski zavod za zapošljavanje,
poduzet će mjere kojima će se osigurati svim zainteresiranima ženama
stradalnicama, posebice ženama stradalnicama od mina i civilnim žrtvama rata,
besplatan nastavak školovanja, besplatno dodatno školovanje ili
prekvalifikacija.

6. Ministarstvo rada i socijalne skrbi u suradnji s Ministarstvom za
javne radove, obnovu i graditeljstvo i Ministarstvom za europske integracije
pokrenut će projekt osnivanja Međunarod­nog centra za žene stradalnice
domovinskog rata čija bi primarna zadaća bila koordinacija različitih sustava
skrbi za žene stradalnice, a u cilju njihovog osposobljavanja za samostalno
rješavanje problema s kojima se susreću u svakodnevnom životu.

e) promicanje sudjelovanja žena u djelovanju za mir na svim razinama

PROGRAMSKE ZADAĆE:

1. Povjerenstvo za ravnopravnost spolova uputit će do trav­nja 2002.
godine preporuku državnim tijelima i institucijama koje u okviru svoje nadležnosti
odlučuju o pitanjima vezanim za održanje mira i o nacionalnoj sigurnosti da u
svoj rad uključe žene.

2. Ministarstvo prosvjete i športa, Ministarstvo kulture, Državni zavod
za zaštitu obitelji, materinstva i mladeži i Ured za udruge, u suradnji s
nevladinim udrugama koje promiču nenasilno rješavanje sukoba, izradit će do
početka školske godine 2002/2003. program obrazovanja mladih za toleranciju,
kulturu mira i nenasilno rješavanje sukoba, koji će se provoditi na lokalnim
razinama putem radionica.

f) razvijanje znanja o međunarodnom humanitarnom pravu i ljudskim
pravima, osobito o sprječavanju nasilja nad ženama u ratu i oružanim sukobima

PROGRAMSKE ZADAĆE:

1. Ministarstvo obrane u suradnji s Povjerenstvom za ravnopravnost
spolova predložit će najkasnije do rujna 2002. godine uvođenje kolegija o međunarodnom
humanitarnom pravu, s posebnim naglaskom na ljudska prava žena, na Hrvatsko
vojno učilište.

2. U svrhu uvođenja kolegija
iz programske zadaće f)1. Ministarstvo obrane u suradnji s međunarodnim
organizacijama izradit će do kraja 2002. godine program predavanja kolegija međunarodno
humanitarno pravo, koji svojim sadržajem mora obuhvatiti sve aspekte i načine
sprječavanja uzroka nasilja nad ženama u ratu i oružanim sukobima.

g) osiguranje veće zastupljenosti žena u Ministarstvu obrane Republike
Hrvatske (MORH) i Oružanim snagama Republike Hrvatske (OSRH)

PROGRAMSKE ZADAĆE:

1. Povjerenstvo Vlade Republike Hrvatske za ravnopravnost spolova, u
suradnji s nadležnim tijelima MORH-a, ispitat će, do lipnja 2002. godine
zastupljenost žena u MORH-u i OSRH-u i o tome će sastaviti posebno izvješće.

2. Sukladno izvješću iz točke
1. Povjerenstvo Vlade Republike Hrvatske za ravnopravnost spolova, zajedno s
tijelima MORH-a zaduženima za pitanja upravljanja ljudskim resursima, izradit
će do lipnja 2003. godine plan provođenja politike ravnopravnosti spolova i
uklanjanja diskriminacije kojim će se osigurati postupno povećanje broja vojnih
službenica i namještenica, kao i žena vojnih osoba, na svim razinama, a
posebice na rukovo­dećim položajima u MORH-u i OSRH-u i o tome će jedanput
godišnje podnositi izvješće Vladi Republike Hrvatske.

5. ŽENE I GOSPODARSTVO

a) poticanje ženskog poduzetništva

PROGRAMSKE ZADAĆE:

1. Ministarstvo za obrt, malo i srednje poduzetništvo u su­rad­­nji sa
svim tijelima i institucijama s područja gospodarstva i poduzetništva nastavit
će s promicanjem poduzetništva i informiranjem o poduzetništvu, te razvijati
pozitivan stav stanovništva prema poduzetništvu i mogućnostima koje ono pruža
za samo­zapošljavanje i ostvarivanje osobnih sposobnosti, kao i osigurati
potpune i dostupne informacije o svim vrstama poticaja koje Vlada Republike
Hrvatske provodi u razvoju poduzetništva, usmje­ravajući pri tom dio promidžbe
i informiranja prema ženama kao posebnoj ciljnoj skupini. Ministarstvo za obrt,
malo i sred­nje poduzetništvo o provedbi ove mjere redovito će, a najmanje
jednom godišnje, izvješćivati Povjerenstvo za ravnopravnost spolova i Odbor za
ravnopravnost spolova Hrvatskoga sabora.

2. Kreditni programi za
razvoj malog gospodarstva Ministarstva za obrt, malo i srednje poduzetništvo razradit
će se u više različitih kreditnih linija, s uvjetima posebno prilagođenim željenim
ciljevima razvoja i ciljanoj skupini, uz nastojanje da se veće uključivanje žena
u poduzetništvo i razvoj kooperacijskih projekata koji pridonose zapošljavanju žena,
uvrste u županijske programe kao jedan od kriterija za podršku poduzetničkim
projektima ili uz predviđanje posebnih kreditnih linija namijenjenih ženama-poduzetnicama.
Kreditiranje će se provoditi uz sustavno praćenje ostvarenih učinaka, s
posebnom pažnjom u odnosu na žene-poduzetnice, u okvirima u kojima to dopušta
priroda praćenih podataka, uz obvezu redovitog izvješćivanja Hrvat­skoga sabora
i Vlade Republike Hrvatske, sukladno rokovima utvrđenim za izvješća o provedbi
Programa razvoja malog gospodarstva.

3. Obrazovanjem o
poduzetništvu i za poduzetništvo u sklopu redovnog školovanja, različitih
oblika dokvalifikacije i pre­kvalifikacije u kontekstu strateških ciljeva
razvoja gospodarstva i zahtjeva tržišta, te kroz dopunsku izobrazbu i stručnu
pomoć od strane za to osposobljenih savjetnica/ka i institucija koje se bave
promicanjem malog gospodarstva, te uz suradnju s nevladinim udrugama, žene će
se osposobljavati za uključivanje u poduzet­ništvo i uspješno vođenje
samostalnog poslovanja.

4. Ministarstvo gospodarstva
u suradnji s Ministarstvom za obrt, malo i srednje poduzetništvo, Ministarstvom
turizma, Ministarstvom prosvjete i športa, Ministarstvom znanosti i tehnologije
i Ministarstvom za europske integracije, izradit će do kraja 2002. godine
poseban program stalne izobrazbe menadžera uz primjenu europskih standarda i međunarodnih
konvencija, s posebnim naglaskom na veće angažiranje stručnjakinja u
rukovodećim strukturama gospodarstva.

b) prilagođavanje mjera aktivne politike zapošljavanja posebnim potrebama
žena

PROGRAMSKE ZADAĆE:

1. Hrvatski zavod za zapošljavanje u provođenju redovnih aktivnosti
vezanih za profesionalnu orijentaciju, posebnu će pažnju posvećivati
savjetovanju djevojaka i žena o pravilnom odabiru zvanja i mogućnostima
zapošljavanja.

2. Ministarstvo rada i socijalne skrbi, u pripremi nacionalne politike
zapošljavanja predložit će posebne mjere za zapo­šlja­vanje žena u teže
zapošljivim kategorijama nezaposlenih os­o­ba, a posebice mladih žena koje prvi
puta traže zaposlenje, žena s invaliditetom, te žena starijih od 40 godina koje
teško pronalaze novo zaposlenje.

c) dosljedno provođenje zakonodavstva na području rada i zapošljavanja

PROGRAMSKE ZADAĆE:

1. Povjerenstvo za ravnopravnost spolova zatražit će od pred­stavnica/ka
Vlade u Gospodarsko-socijalnom vijeću (GSV) da istom predloži donošenje
cjelovitog plana o ravnomjernoj zastup­ljenosti žena u svim aktivnostima GSV-a,
kao i u djelo­vanjima socijalnih partnera vezanim za kolektivno pregovaranje
radi uvažavanja posebnih interesa žena u radnom odnosu.

 2. Inspekcije nadležne za nadzor
nad primjenom propisa o radu i zaštite na radu pri svakom inspekcijskom nadzoru
dužne su utvrditi uvjete pod kojima žene rade kod poslodavca kod kojeg vrše
nadzor i o tome posebno izvijestiti u zapisniku o izvršenom nadzoru i redovnim
godišnjim izvješćima.

3. Povjerenstvo za
ravnopravnost spolova osnovat će do lipnja 2002. godine radnu skupinu za izradu
prijedloga na koji način i kroz koje zakone se može regulirati pitanje spolnog
uznemirivanja na radu u kojoj će biti uključene/i predstavnice/ci sindikata i
poslodavaca.

4. Nadležna državna tijela u roku od tri godine ispitat će mogućnost
izmjene zakonskih propisa koji se odnose na zaštitu majčinstva radi unošenja
takvih odredbi koje bi potakle muškarce da koriste prava vezana uz odgoj i
podizanje djece.

6. ŽENE I OBRAZOVANJE

a) razvijanje programa sustavnog obrazovanja o ra­vno­pravnosti spolova
i spolnosti, te poticanje osvi­ještenosti za pitanja ravnopravnosti spolova u
redovnom obra­zovanju, s posebnim naglaskom na mirnom rješavanju spo­rova i
suzbijanju svakog oblika nasilja u obrazovnom sustavu

PROGRAMSKE ZADAĆE:

1. Ministarstvo prosvjete i športa će pri izradi nastavnih programa
svake godine voditi računa o promicanju ravnopravnosti spolova.

2. Do početka školske godine 2002./2003. Ministarstvo prosvjete i športa
ispitat će koji udžbenici koji se koriste u nastavi ne odgovaraju uvjetima
promicanja ravnopravnosti spolova i iste će zabraniti za upotrebu u nastavi.
Posebna pažnja posvetit će se udžbenicima koji se koriste u nastavi hrvatskog
jezika i povijesti, te ostalim udžbenicima u kojima se spominju uloge žena i
muškaraca u društvu.

3. Ministarstvo prosvjete i
športa imenovat će u stručna tijela za izradu novih nastavnih programa i
stručnjakinje/ake istaknute u javnosti svojim stručnim radom u pitanjima
ravnopravnosti spolova.

4. Ministarstvo prosvjete i
športa uputit će prijedlog svim školama da od školske godine 2002./2003. u
sklopu redovne i dodatne/izborne nastave potiču učenice na veće sudjelovanje u
informatičkim i prirodno-znanstvenim aktivnostima.

5. Ministarstvo prosvjete i športa pri izradi nastavnih planova i
programa predvidjet će u sklopu dodatne/izborne nastave posebne programe za
razvijanje vještina rukovođenja i za motiviranje prihvaćanja vodećih uloga u
društvu.

6. Nacionalni odbor za
obrazovanje o ljudskim pravima, na zahtjev Ministarstva prosvjete i športa, do
kraja 2002. godine izradit će programe i planove za obrazovanje o ljudskim
pravima žena. Nacionalni odbor pri tome će surađivati s nevladinim udrugama
koje se bave promicanjem ženskih ljudskih prava.

7. Ministarstvo znanosti i
tehnologije i Nacionalno vijeće za visoku naobrazbu u suradnji s Ministarstvom
prosvjete i športa do kraja 2002. godine pokrenut će istraživački projekt na
nacionalnoj razini na temelju kojeg će se dobiti analiza sadržaja
nastavno-znanstvenih programa obrazovanja odgojitelja djece predškolske dobi,
učitelja razredne nastave i predmetnih nastavnika u višim razredima osnovne
škole s obzirom na promicanje ravnopravnosti spolova, slobode, kulture mira i
snošljivosti. Pri tom treba istražiti jesu li ti odgojno-obrazovni i
nastavno-znanstveni programi usklađeni s međunarodno utvrđenim standardima.

8. Ministarstvo znanosti i
tehnologije na temelju dobivene analize stanja iz programske zadaće 7. pokrenut
će izradu i donošenje novih nastavno-znanstvenih programa obrazovanja budućih
odgojitelja, učitelja i predmetnih nastavnika.

9. Ministarstvo znanosti i
tehnologije potaknut će osnivanje ženskih studija na fakultetima (u obliku
posebnih kolegija, te dodiplomskih i poslijediplomskih studija).

10. Ministarstvo prosvjete i
športa, na temelju javnog natje­čaja, do kraja 2002. godine osnovat će skupinu
stručnjakinja/ka koji će osmisliti prijedlog programa obrazovanja o spolnosti u
nižim razredima osnovne škole.

b) ostvarenje programa koji promiču ravnopravnosti spolova u obrazovnom
sustavu

PROGRAMSKE ZADAĆE:

1. Ministarstvo prosvjete i športa u suradnji s udrugama ravnatelja
pripremit će do početka školske godine 2002./2003. prijedlog uvođenja mjera
zaštite učenica/ka od spolnog uznemirivanja i zlostavljanja, obrazovanja
školskih psihologinja/ga i pedagoginja/ga o tom problemu, te prijedlog o
postupanju u slučajevima spolnog uznemirivanja i zlostavljanja.

2. Ministarstvo znanosti i tehnologije do početka akademske godine
2002./2003. izradit će poseban program za zaštitu i potporu samohranih
studentica majki.

c) dodatno obrazovanje djelatnica/ka u obrazovanju

PROGRAMSKE ZADAĆE:

1. Ministarstvo prosvjete i športa i Ministarstvo znanosti i
tehnologije, u suradnji s nevladinim udrugama putem tematskih predavanja i
radionica dva puta godišnje organizirati će izobrazbu o ravnopravnosti spolova
i pravilnoj uporabi jezika za razvijanje svijesti o ravnopravnosti spolova za
djelatnice/ke u školstvu na svim razinama obrazovanja.

d) promicanje posebnih djelovanja usmjerenih na poboljšanje položaja
djevojaka i žena s invaliditetom

PROGRAMSKE ZADAĆE:

1. Državni zavod za zaštitu obitelji, materinstva i mladeži u suradnji s
Ministarstvom zdravstva, Ministarstvom rada i socijalne skrbi te Ministarstvom
prosvjete i športa izradit će u roku od tri godine priručnik za roditelje i
obitelji djevojčica i djevojaka s invaliditetom, a radi osvješćivanja o
posebnim potrebama i problemima vezanim za obrazovanje djevojčica i djevojaka s
invaliditetom.

2. Ministarstvo prosvjete i
športa, u suradnji s Državnim zavo­­dom za zaštitu obitelji, materinstva i
mladeži će u roku od godine dana, u svrhu osvješćivanja, obrazovanja i
uspješnije integracije djece i mladih s teškoćama u razvoju, započeti izobrazbu
odgojiteljica/elja, učiteljica/elja, nastavnica/ka o posebnim potrebama koje su
vezane uz djevojčice i djevojke s invaliditetom;

7. ŽENE I ZAŠTITA OKOLIŠA

a) aktivno uključivanje žena u procese planiranja, odlučivanja i provođenja
programa zaštite okoliša i održi­vog razvoja

PROGRAMSKE ZADAĆE:

1. Ministarstvo zaštite okoliša i prostornog uređenja koje koordinira
izradu Strategije zaštite okoliša i Nacionalnog plana djelovanja za okoliš s
drugim tijelima državne uprave, tijelima jedinica lokalne i područne
(regionalne) samouprave, nevladinim udrugama i Hrvatskom gospodarskom komorom
uvrstit će u navedene dokumente načelo ravnopravnosti spolova.

b) osiguranje ravnopravnog pristupa gospodarenju prirodnim resursima

PROGRAMSKE ZADAĆE:

1. Vlada Republike Hrvatske i Povjerenstvo za ravnopravnost spolova će
sustavno raditi na uklanjanju kulturoloških, obrazovnih, ekonomskih,
zdravstvenih i svih drugih barijera koje že­nama onemogućavaju ravnopravan
pristup gospodarenju prirodnim resursima.

c) osiguranje aktivnog sudjelovanja žena u akcijama zaštite okoliša i
provođenju načela preventivne zaštite

PROGRAMSKE ZADAĆE:

1. Ministarstvo zaštite okoliša i prostornog planiranja dva puta
godišnje će provoditi akcije razvijanja ekološke svijesti građana
organiziranjem raznih stručnih i javnih skupova i radionica.

2. Ministarstvo zaštite
okoliša i prostornog planiranja će svake godine organiziranjem seminara,
radionica i konferencija promicati razvoj ekoturizma i održivog razvoja sela.

d) promicanje obavještavanja žena o zagađenosti oko­liša i ekološkim
katastrofama

PROGRAMSKE ZADAĆE:

1. Ministarstvo zaštite okoliša i prostornog uređenja će putem brošura,
glasila »Okoliš«, Web stranice Ministarstva i drugih načina javnog informiranja
obrazovati i obavještavati žene o opasnostima i rizicima od ekoloških
katastrofa, o načinima postupanja s otpadom, mjerama prevencije, racionalnom
načinu koriš­tenja energije i dr.

e) osiguravanje punog ostvarenja prava žena na čistu i zdravu okolinu,
stambenu i komunalnu infrastrukturu

PROGRAMSKE ZADAĆE:

1. Ministarstvo zaštite okoliša i prostornog uređenja i Ministarstvo za
javne radove, obnovu i graditeljstvo će, kroz zakonske i podzakonske akte,
osigurati jednaka prava ženama na čistu okolinu, te pristup stambenoj i
komunalnoj infrastrukturi.

2. Ministarstvo za javne radove, obnovu i graditeljstvo razmotrit će
mogućnosti za uvođenje olakšica pri rješavanju stambeno-komunalnih problema
posebno osjetljivih skupina žena kao što su samohrane majke, žene s
invaliditetom i sl.

f) uklanjanje i sprječavanje nastanka arhitektonskih i pro­stornih
prepreka za osobe s invaliditetom, uvažavajući po­sebne potrebe žena s
invaliditetom

PROGRAMSKE ZADAĆE:

1. Ministarstvo zaštite okoliša i prostornog uređenja će kroz izmjene i
dopune Zakona o gradnji i Zakona o prostornom uređenju osigurati uklanjanje
arhitektonskih i prostornih prepreka, odnosno gradnju građevina bez prepreka za
osobe s invaliditetom, uvažavajući posebne potrebe žena s invaliditetom.

8. ŽENE NA POLOŽAJIMA MOĆI I ODLUČIVANJA

a) povećanje broja žena na razinama političkog odlučivanja uključujući Hrvatski
sabor i Vladu Republike Hrvatske

PROGRAMSKE ZADAĆE:

1. Ministarstvo pravosuđa, lokalne uprave i samouprave do kraja 2002.
godine ispitat će mogućnosti mijenjanja svih izbornih zakona, kao i Zakona o
političkim strankama na način da se utvrde načini kojima bi se osiguralo
poticanje političkih stranaka na kandidiranje žena, čime bi se potaknulo
povećanje broja žena u Hrvatskom saboru i skupštinama u jedinicama lokalne i
područne (regionalne) razine na najmanje 30% 2004. i 2005. godine.

2. Povjerenstvo za ravnopravnost spolova u suradnji s Odborom za
ravnopravnost spolova Hrvatskoga sabora osnovat će do kraja 2002. godine radnu
skupinu za izradu prijedloga izmjena izbornih zakona i Zakona o političkim
strankama nakon izvršenog preispitivanja istih od strane Ministarstva pravosuđa,
uprave i lokalne samouprave radi pronalaženja najboljeg načina za poticanje žena
na uključivanje u sva područja političkog djelovanja.

3. Povjerenstvo za ravnopravnost spolova osigurat će sredstva kojima će
se u suradnji s nevladinim ženskim udrugama tijekom 2002. godine provesti
obrazovanje političara i političarki na razini Vlade u okviru regionalnog
programa Gender Task Force-a Pakta o stabilnosti »Žene to mogu«.

4. Povjerenstvo za ravnopravnost spolova, u suradnji s nevladinim ženskim
udrugama, dva puta godišnje organizirat će skupove, javne tribine i okrugle
stolove o položaju žena u politici radi podizanja svijesti društva o ulozi žene
u hrvatskom društvu i mijenjanja uvriježenih stereotipa.

5. Povjerenstvo za ravnopravnost spolova će u suradnji s Državnim
zavodom za zaštitu obitelji, materinstva i mladeži do kraja 2002. godine
izraditi program za obrazovanje voditeljica/lja udruga žena s invaliditetom. U
tu će svrhu osnovati radnu skupinu sastavljenu od predstavnica/ka nadležnih
Vladinih tijela, nevladinih udruga koje se bave ljudskim pravima žena i udruga
osoba s invaliditetom. Obrazovanje treba početi provoditi od početka 2003.
godine.

b) povećanje broja žena u odborima, povjerenstvima i delegacijama, te
na svim rukovodećim mjestima unutar državne uprave

PROGRAMSKE ZADAĆE:

1. Vlada Republike Hrvatske poduzet će mjere
kako bi od 2002. godine postupno povećavala primjerenu zastupljenost žena u
svim njenim tijelima, povjerenstvima i delegacijama, a posebice na rukovodećim
mjestima unutar njene strukture, na način da će obvezati sva ministarstva i
druga državna tijela da kod imenovanja povjerenstava i delegacija vode računa o
zastupljenosti oba spola ravnomjerno, a za imenovanja za voditeljice/lje
delegacija, predsjedavajuće povjerenstava i na rukovodeće položaje predlože i
kandidatkinju i kandidata.

2. Pri provođenju programske zadaće 1. Vlada
Republike Hrvatske posebno će voditi računa o sudjelovanju žena s
invaliditetom, osobito kada se radi o imenovanju delegacija za među­narodne
konferencije i pripremama za iste.

3. Vlada Republike Hrvatske zadužit će sva ministarstva i druga državna
tijela da počevši od 2002. godine pri objavljivanju natječaja za službenička
mjesta u državnoj upravi na kojima nema dovoljan broj žena u tekst natječaja
unesu rečenicu kojom se ohrabruje prijava žena na natječaj.

c) povećanje broja žena na rukovodećim mjestima u ja­vnim službama u
kojima su pretežito zaposlene žene

PROGRAMSKE ZADAĆE:

1. Ministarstvo prosvjete i športa u suradnji s Udrugom ravnatelja do
početka 2002. godine dogovorit će načine povećanja broja žena ravnateljica u
školama na najmanje 40% do 2005.godine i o provedbi ove programske zadaće
redovno izvješćivati tajništvo Povjerenstva za ravnopravnost spolova i Odbor za
ravnopravnost spolova Hrvatskoga sabora.

2. Ministarstvo znanosti
redovito će izvješćivati Povjerenstvo o položaju žena na sveučilištima i
mjerama koje se poduzimaju za postizanje veće zastupljenosti žena u okviru
profesorskog kadra.

9. ŽENE I MEDIJI

a) promicanje aktivnog uključivanja žena u kreiranje i provođenje
politike vezane za medije

PROGRAMSKE ZADAĆE:

1. Povjerenstvo za ravnopravnost spolova odmah po usvaja­nju Nacionalne
politike osnovat će Radnu skupinu za medije, sastavljenu od predstavnica/ka
Povjerenstva, Hrvatskoga sabora, nevladinih ženskih udruga i predstavnica/ka
Hrvatskoga novinarskog društva, koja će kontinuirano pratiti stanje u medijima
i o tome svaka tri mjeseca izvještavati Povjerenstvo.

2. Radna skupina za medije
kontinuirano će, u suradnji s Odborom za ravnopravnost spolova Hrvatskoga
sabora, provoditi javno zagovaranje i lobiranje da u zakone o
telekomunikacijama i Hrvatskoj radio-televiziji uđu odredbe o sankcioniranju
postupanja protivno odredbama o uklanjanju diskriminacije na bilo kojoj osnovi;
praćenje svih drugih zakonskih ili podzakonskih akata (uključujući i etičke
kodekse i slične dokumente); inicirati njihove izmjene ili donošenje novih
akata koji bi bolje regulirali navedeno područje (izmjene ili donošenje zakona
koji bi zabranjivali pornografiju, sprečavali medijsko poticanje na nasilje,
zabranjivali kršenje ljudskih prava kroz medije), kao i poticati pristupanje
Republike Hrvatske međunarodnim ugovorima koji reguliraju područje medija.

3. Radna skupina za medije,
počevši s 2002. godinom, organizirat će dodjeljivanje godišnje nagrade za
najbolji medijski rad o ženama.

4. Radna skupina za medije organizirat će medijska djelovanja i izložbe
kojima će se promicati raspodjela roditeljskih i kućanskih poslova i
odgovornosti između spolova, utjecati na smanjenje nasilja protiv žena i djece,
promicati žene na položajima moći i odlučivanja, s posebnim naglaskom na
elektronske medije, kao i na ulogu žene i muškaraca u reklamnim svrhama.

b) poticanje žena na korištenje elektronskih medija

PROGRAMSKE ZADAĆE:

1. Radna skupina za medije izradit će do kraja 2002. godine program
sustavnog obrazovanja žena o korištenju elektronskih medija, upotrebi Interneta
i programiranju, koji će se provoditi uz financijsku potporu Ureda za udruge, u
sklopu redovnih programskih aktivnosti pod nazivom »Informatizacija društva«.

c) promicanje obrazovanja djelatnica/ka u medijima

PROGRAMSKE ZADAĆE:

1. Radna skupina za medije promicat će
uključivanje žena na ključne pozicije u tijela koja odlučuju o programskoj
politici me­dija, te će uz financijsku potporu sponzora i međunarodnih
organizacija, organizirati tečajeve kojima će se poticati novi i nestereotipni
prikazi žene i njezinog djelovanja i isticati njezine mnogostranosti i
različitosti.

2. Radna skupina
za medije u suradnji s Hrvatskim novinarskim društvom inicirat će unošenje
odredbi u etički kodeks koje se odnose na sliku žene koju promiču mediji.

3. Radna skupina za medije će
dva puta godišnje organizirati okrugle stolove, tribine, izložbe i predavanja
te tako upozoravati javnost o načinu predstavljanja žene u medijima.

10. INSTITUCIONALNI MEHANIZMI

a) unapređenje rada Povjerenstva za ravnopravnost spolova

PROGRAMSKE ZADAĆE:

1. Do kraja 2001. godine provest će se preispitivanje sastava
Povjerenstva po resorima i utvrditi novi način imenovanja članica/ova istoga.

2. Na prijedlog predsjednice
Povjerenstva Vlada će do lipnja 2002. godine imenovati nezavisne
stručnjakinje/ke za članice/ove Povjerenstva.

3. Do kraja 2002. godine
provest će se sustavno obrazovanje svih članica/ova Povjerenstva kako bi se
poboljšala njihova znanja o uvođenju politike ravnopravnosti spolova u sva
nacionalna djelovanja, politike, programe i projekte.

4. Do 2005. godine sastav
Povjerenstva treba izmijeniti tako da u njemu budu razmjerno zastupljeni i muškarci.

5. Povjerenstvo će što je
više moguće svoj rad prezentirati u medijima održavanjem redovitih konferencija
za tisak.

b) poticanje osnivanja povjerenstava na lokalnoj i područnoj
(regionalnoj) razini

PROGRAMSKE ZADAĆE:

1. U roku od šest mjeseci od usvajanja Nacionalne politike za promicanje
ravnopravnosti spolova tajništvo Povjerenstva, u suradnji s nevladinim
udrugama, ispitati će mogućnosti osnivanja lokalnih i područnih (regionalnih)
povjerenstava.

2. Tajništvo Povjerenstva pružit
će svu potrebnu tehničku pomoć jedinicama lokalne i područne (regionalne)
samouprave za osnivanje povjerenstava na lokalnoj razini.

3. Nakon osnivanja lokalnih povjerenstava Vladino Povjerenstvo u
suradnji s nevladinim udrugama organizirat će kontinuirano obrazovanje
članica/ova lokalnih povjerenstava koje će trebati izvršiti do 2005. godine

4. Svake godine počevši od 2002. godine provest će se analiza ostvarenja
procesa stvaranja mreže institucionalnih mehanizama i njihova jačanja.

c) osnivanje koordinacije svih institucionalnih oblika na području
Republike Hrvatske koji se bave promicanjem ravnopravnosti spolova

PROGRAMSKE ZADAĆE:

1. Do lipnja 2002. godine osnovat će se koordinacija pos­tojećih
institucionalnih tijela za promicanje ravnopravnosti spolova koja će se
proširivati dinamikom kojom budu osnivana povjerenstva odnosno druga tijela na
nacionalnoj i lokalnoj razini.

2. Koordinacija će do kraja 2004. godine utvrditi, prema prethodno
provedenim analizama ostvarenja iz točke b.4), nacionalnu strategiju za daljnji
razvoj i jačanje nacionalnih tijela za stvaranje jednakih mogućnosti u svrhu
pripreme nacionalnih djelovanja nakon 2005. godine.

3. Povjerenstvo za ravnopravnost spolova će se uključiti u rad drugih
nacionalnih tijela i institucija s područja zaštite ljud­skih prava.

4. Povjerenstvo za ravnopravnost spolova usko će surađivati s Odborom za
ravnopravnost spolova Hrvatskoga sabora, te će redovito izvješćivati Odbor o
provedbi Nacionalne politike za promicanje ravnopravnosti spolova.

d) sustavno obrazovanje članova Vlade o ljudskim pra­vima žena i
unošenju perspektive spolova u sva djelovanja

PROGRAMSKE ZADAĆE:

1. Povjerenstvo za ravnopravnost spolova do lipnja 2002. godine sačinit
će plan obrazovanja članova Vlade Republike Hrvatske o pitanjima ravnopravnosti
spolova i podizanju svijesti o problemima punog ostvarenja ženskih ljudskih
prava.

2. Obrazovanje iz programske zadaće 1. provest će se do kraja 2004.
godine.

e) osiguranje sredstava za rad Povjerenstva

PROGRAMSKE ZADAĆE:

1. Povjerenstvo za ravnopravnost spolova poduzimat će sve potrebne mjere
kako bi se osigurala dostatna sredstva za rad Povjerenstva za ravnopravnost
spolova i ispitati mogućnosti povećanja istih sukladno proračunskoj politici.

2. Svako ministarstvo, u
okviru svoje nadležnosti, poduzimat će potrebne mjere kako bi se osigurala
posebna sredstva za provođenje Nacionalne politike, te počevši od 2002. godine
osmisliti i osiguravati sredstva za posebne programe kojima se perspektiva
spolova uvodi u njihova djelovanja.

3. Radi osiguranja sredstava iz drugih izvora osnovat će se Skupina za
marketing i projekte.

f) osiguranje tiskanja i široke raspodjele Nacionalne politike za
promicanje ravnopravnosti spolova

PROGRAMSKE ZADAĆE:

1. Povjerenstvo Vlade Republike Hrvatske za ravnopravnost spolova tiskat
će, u roku 4 mjeseca od usvajanja, Nacionalnu politiku za promicanje
ravnopravnosti spolova u što većem broju primjeraka. Nacionalna politika za
promicanje ravnopravnosti spolova biti će objavljena i na Web stranicama
Povjerenstva.

2. Povjerenstvo Vlade Republike Hrvatske za ravnopravnost spolova u
suradnji s Državnim zavodom za zaštitu obitelji, materinstva i mladeži tiskat
će knjižicu nove Nacionalne politike za promicanje ravnopravnosti spolova,
vodeći računa o potrebama osoba s invaliditetom. Isto tako izdat će se i audio
zapis Nacionalne politike.

PROGRAM PROVEDBE NACIONALNE POLITIKE ZA PROMICANJE RAVNOPRAVNOSTI
SPOLOVA U REPUBLICI HRVATSKOJ OD 2001. DO 2005. GODINE

Programom provedbe Nacionalne politike za promicanje rav­nopravnosti
spolova potiču se sva tijela državne vlasti, uklju­čujući Hrvatski sabor, Vladu
Republike Hrvatske, ministarstva i ostala tijela državne uprave i lokalne i
područne (regionalne) samouprave, te nevladine udruge i druge institucije i
organizacije, na promicanje i unapređenje položaja žena u Republici Hrvatskoj.

 U cilju punog ostvarenja načela
ravnopravnosti spolova će se:

• Osiguravati
stvaranje uvjeta ženama za ostvarenje njihovih prava otklanjanjem svih oblika
diskriminacije,

• Ustrajati na povećanju pristupa žena
odgovarajućoj zdravstvenoj zaštiti, informirati ih o zdravim načinima življenja,
poticati preventivne programe za zaštitu zdravlja žena, pokretati djelovanja
vezana za posebne zdravstvene potrebe žena, uključujući spolno i reproduktivno
zdravlje, te prednost planiranja obitelji,

• Upoznavati javnost o potrebi otklanjanja
stereotipa i dis­kriminacijskih ponašanja koji su temelj nasilja nad ženama,
prikupljati i objavljivati podatke o slučajevima u kojima su žene žrtve
nasilja, promicati sva javna djelovanja na ovom području, te u tom cilju izraditi
strategiju za suzbijanje nasilja nad ženama,

• Poduzimati sve mjere radi
očuvanja stabilnog i trajnog mira u Republici Hrvatskoj, poticati odgoj za mir
i nenasilno rješavanje sukoba i vezano za to otklanjati posljedice rata,

• I dalje aktivno raditi na
poboljšanju položaja žena u gospodarstvu, omogućavajući im pristup novim
tehnologijama i trajnom stručnom usavršavanju kako bi se povećalo njihovo
zapošljavanje i omogućilo napredovanje u radu, promicati žensko malo i srednje
poduzetništvo, te stvarati uvjete za usklađivanje radnih i obiteljskih obveza žena
i muškaraca u Republici Hrvatskoj,

• Promicati ravnopravnost spolova
kroz obrazovne programe u predškolskom odgoju, osnovnim i srednjim školama, te
visokoškolskim ustanovama i unapređivati obrazovanje djevojčica i djevojaka za
aktivnu ulogu u društvu,

• Poduzimati aktivnosti radi otklanjanja pravnih,
administrativnih, kulturnih, običajnih, društvenih i gospodarskih prepreka kako
bi se ženama osiguralo da na svim razinama sudjeluju u odlučivanju o pitanjima
vezanim za okoliš, gospodarenje prirodnim resursima i provedbu politike održivog
razvoja,

• Poticati sudjelovanje žena na svim područjima
društvenog života kako bi se povećao njihov broj na položajima moći i
odlučivanja,

• Promicati uključenje žena u kreiranje i provođenje
politike vezane za medije, kako bi se otklonili postojeći stereotipi vezani za
načine prikazivanje žena u medijima, te povećao pristup novim informacijskim
tehnologijama,

• Promicati postojeće, ali i stvarati
odgovarajuće nove me­ha­nizme za unapređenje položaja žena.

Povjerenstvo Vlade Republike Hrvatske za ravnopravnost spo­lova, kao
savjetodavno tijelo Vlade, koje je sastavljeno od predstavnica/ka svih
ministarstava i drugih državnih tijela, a osnovano radi koordinacije i
objedinjavanja svih aktivnosti vezanih za provedbu dokumenata s 4. svjetske
Konferencije o ženama, kao i dokumenata s posebnog zasjedanja Opće skupštine
pod nazivom »Žene 2000.: Jednakost spolova, razvoj i mir«, una­pređenje položaja
žena, suradnju s drugim državama i nevladinim udrugama, koordinirat će i
pratiti provedbu Nacionalne politike za promicanje ravnopravnosti spolova od
2001. do 2005. godine.

Planirane aktivnosti će se u najvećoj mjeri financirati iz sred­stava
koja su za tu namjenu izdvojena iz državnog proračuna na posebnoj poziciji
Povjerenstva Vlade Republike Hrvatske za ravnopravnost spolova, a dio
aktivnosti će se financirati i provoditi u okviru redovitih aktivnosti
pojedinih ministarstava i institucija.

Nacionalna politika za promicanje ravnopravnosti spolova i Program
provedbe Nacionalne politike za promicanje ravnopravnosti spolova objavit će se
u »Narodnim novinama«.

Programom provedbe utvrđuju se mjere za ostvarenje Nacionalne politike
za promicanje ravnopravnosti spolova posebice na sljedećim područjima:

1. NA PODRUČJU: LJUDSKA PRAVA ŽENA

1.1. Sudjelovati u provedbi međunarodnih ugovora o ljud­skim pravima žena
kojih je Republika Hrvatska strankom.

1.2. Pratiti provedbu zakona i nacionalnih politika (programa,
strategija i sl.) koji na bilo koji način utječu na položaj žena u Republici
Hrvatskoj.

1.3. Upoznavati što veći broj žena s njihovim temeljnim ljudskim pravima
koja proizlaze iz Međunarodne konvencije o ukidanju svih oblika diskriminacije žena
i zakonodavstva Republike Hrvatske, te o načinima ostvarivanja i zaštite tih
prava.

1.4. Poticati donošenje posebnog zakona o ravnopravnosti spolova.

1.5. Izraditi Pojmovnik o ravnopravnosti spolova kao posebne publikacije
Povjerenstva za ravnopravnost spolova.

1.6. Obilježavati važne datume vezane za promicanje i zaštitu ljudskih
prava žena.

1.7. Provoditi obrazovanje o ljudskim pravima žena u državnim službama.

1.8. Uključivati načelo ravnopravnosti spolova u izradu i primjenu svih
nacionalnih politika i djelovanja državnih tijela.

1.9. Štititi i promicati ljudska prava posebno osjetljivih skupina žena,
uključujući žene s invaliditetom, žene u ruralnim područjima, samohrane majke, žene
pripadnice nacionalnih ma­njina i žene starije dobi.

1.10. Objavljivati statističke podatke razvrstane po spolu o položaju žena
i muškaraca na svim područjima života.

2. NA PODRUČJU: ŽENE I ZDRAVLJE

2.1. Promicati puno ostvarenje prava žena na najviše standarde tjelesnog
i duševnog zdravlja.

2.2. Promicati znanja o prednostima planiranja obitelji i primjeni
kontracepcije, te razvijati svijest o odgovornosti muškaraca u planiranju
obitelji.

2.3. Promicati sve mjere za
smanjenje smrtnosti novo­rođe­n­čadi i male djece.

2.4. Promicati u javnosti
prednosti hranjenja na prsa.

2.5. Poticati aktivnosti
vezane za obrazovanje o spolno prenosivim bolestima, uključujući HIV/AIDS.

2.6. Promicati i provoditi
programe usmjerene na sprje­ča­vanje, rano otkrivanje i liječenje raka dojke,
maternice i drugih vrsta zloćudnih bolesti reproduktivnog sustava žena.

2.7. Promicati bavljenje žena
sportom kao jednim od oblika za postizanje i očuvanje tjelesnog i duševnog
zdravlja žena.

3. NA PODRUČJU: NASILJE NAD ŽENAMA

3.1. Izraditi nacionalnu strategiju za borbu protiv nasilja nad ženama.

3.2. Analizirati zakone
kojima se sankcionira nasilje nad ženama i osigurati praćenje provedbe tih
zakona.

3.3. Provoditi stalno
obrazovanje svih osoba koje rade na provedbi zakona, pružanju usluga i podrške
u slučajevima nasilja nad ženama.

3.4. Osigurati financijsku
pomoć ženama žrtvama nasilja.

3.5. Inicirati osnivanje
posebnih policijskih odjela za vođenje i obradu predmeta koji se odnose na
nasilje nad ženama.

3.6. Sudjelovati u izradi analize
postojećeg stanja u sudstvu i dati preporuke za osnivanjem obiteljskih sudova.

3.7. Izraditi posebne
programe za počinitelje obiteljskog nasilja.

3.8. Obvezati počinitelje
obiteljskog nasilja da sudjeluju u programu putem uvođenja novih odredbi u Obiteljski/Kazneni
zakon.

4. NA PODRUČJU: ŽENE I ORUŽANI SUKOBI

4.1. Upoznavati i kontinuirano informirati žene o Među­na­rodnom
kaznenom sudu u Rimu.

4.2. Upoznavati i
kontinuirano informirati žene o Među­narodnom kaznenom sudu za područje bivše
Jugoslavije.

4.3. Dodatno obrazovati žene
i djecu o minama i ostalim vrstama eksplozivnih naprava.

4.4. Osigurati odgovarajuću
pomoć prognanicama, povratnicama, sudionicama i stradalnicama Domovinskog rata,
te sudjelovati u provedbi mjera za olakšavanje njihovog povratka i ponovnog
uključivanja u društvo.

4.5. Promicati sudjelovanje žena
u aktivnostima vezanim za održavanje mira na svim razinama.

4.6. Razvijati znanja o
humanitarnom pravu i ljudskim pravima, osobito o sprječavanju nasilja nad ženama
u ratu i oružanim sukobima.

4.7. Osigurati veću
zastupljenost žena u tijelima nadležnim za obranu Republike Hrvatske.

5. NA PODRUČJU: ŽENE I GOSPODARSTVO

5.1. Promicati poduzetništvo i osiguravati dostupnost informacijama o ženama
u poduzetništvu.

5.2. Poticati samozapošljavanje žena.

5.3. Promicati i poticati
obrazovanje žena u gospodarstvu, posebice im osiguravati pristup novim
tehnologijama.

5.4. Predlagati prilagođivanje
mjera aktivne politike zapo­šljavanja posebnim potrebama žena.

5.5. Zauzimati se za
dosljedno provođenje propisa na podr­uč­ju rada i zapošljavanja.

5.6. Usklađivati radne i obiteljske obveze žena i muškaraca u Republici
Hrvatskoj.

6. NA PODRUČJU: ŽENE I OBRAZOVANJE

6.1. Razvijati programe sustavnog obrazovanja
o ravnopravnosti spolova i spolnosti, te promicati načelo ravnopravnosti
spolova u redovnom obrazovanju, s posebnim naglaskom na mirno rješavanje
sporova i suzbijanje svakog oblika nasilja u obrazovnom sustavu.

6.2. Provoditi programe koji promiču
ravnopravnost spolova u obrazovnom sustavu.

6.3. Dodatno obrazovati djelatnice/ke u
obrazovanju.

6.4. Promicati posebna djelovanja usmjerena na
poboljšanje položaja djevojaka i žena s invaliditetom.

7. NA PODRUČJU: ŽENE I ZAŠTITA OKOLIŠA

7.1. Aktivno uključivati žene u procese
planiranja, odlu­čivanja i provođenja programa zaštite okoliša i održivog
razvoja.

7.2. Osiguravati ravnopravan pristup žena i
muškaraca gospodarenju prirodnim resursima.

7.3 Osiguravati aktivno sudjelovanje žena u
akcijama zaštite okoliša i provođenja načela preventivne zaštite.

7.4. Obavještavati žene o zagađenosti okoliša
i ekološkim katastrofama.

7.5. Osiguravati puno ostvarenje prava žena na
čistu i zdravu okolinu, stambenu i komunalnu infrastrukturu.

7.6. Uklanjati i sprječavati nastajanje
arhitektonskih i prostornih prepreka za osobe s invaliditetom, uvažavajući
posebne potrebe žena s invaliditetom.

8. NA PODRUČJU: ŽENE NA POLOŽAJIMA MOĆI
I ODLUČIVANJA

8.1. Promicati povećanje broja žena na svim
razinama poli­tičkog odlučivanja, uključujući Hrvatski sabor i Vladu Republike
Hrvatske i predstavnička tijela jedinica lokalne i područne (regionalne)
samouprave.

8.2. Promicati povećanje broja žena u
odborima, povjerenstvima i delegacijama, te svim odgovornim mjestima unutar državne
uprave.

8.3. Promicati povećanje broja žena na
rukovodećim mjestima u državnim i javnim službama u kojima su pretežito
zaposlene žene.

9. NA PODRUČJU: ŽENE I MEDIJI

9.1. Promicati aktivno uključivanje žena u kreiranje i provođenje
politike vezane za medije.

9.2. Poticati žene na korištenje elektronskim medijima.

9.3. Promicati stalno obrazovanje djelatnica/ka u medijima.

10. NA PODRUČJU: INSTITUCIONALNI MEHANIZMI

10.1. Unapređivati rad Povjerenstva za ravnopravnost spolova.

10.2. Povjerenstvo će do kraja svake godine obuhvaćene ovom Politikom
izraditi Program provedbe za nastupajuću godinu i o istom izvijestiti Odbor za
ravnopravnost spolova Hrvatskoga sabora.

10.3. Poticati osnivanje povjerenstava u jedinicama lokalne i područne
(regionalne) samouprave.

10.4. Osnovati Koordinaciju svih institucionalnih mehanizama na području
Republike Hrvatske koji se bave promicanjem ravnopravnosti spolova.

10.5. Redovito izvješćivati o mogućnostima i mehanizmima zaštite žena i
o položaju žena u društvu.

10.6. Osiguravati sredstva za rad Povjerenstva za ravnopravnost spolova.

10.7. Osigurati tiskanje Nacionalne politike za promicanje
ravnopravnosti spolova.

Klasa: 004-01/01-01/15
Zagreb, 4. prosinca 2001.

HRVATSKI SABOR

Predsjednik
Hrvatskoga sabora
**Zlatko Tomčić,** v. r.

Ostalo, NN 112/2001-1853